पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण जिले में लगातार विकराल होता जा रहा है। मंगलवार को कोरोना ने जिले में अब तक के सभी रिकॉर्ड तोड़ दिए। 24 घंटे में जिले में जहां गांव बैजलपुर के सरपंच सहित कुल 19 कोरोना संक्रमितों ने दम तोड़ दिया, वहीं 768 सैंपलों में 377 लोगों की रिपोर्ट पॉजिटिव आई है। कोरोना संक्रमण से ठीक होने पर कुल 238 लोगों को डिस्चार्ज किया गया। वहीं राहत की बात है कि नागरिक अस्पताल में ऑक्सीजन गैस प्लांट लगने की प्रक्रिया जल्द ही शुरू होने वाली है।
सरकार के आदेशों पर मंगलवार को एसडीएम कुलभूषण बंसल ने नागरिक अस्पताल में ऑक्सीजन प्लांट के लिए जगह का निरीक्षण किया। बता दें कि यह प्लांट 100 गज भूमि पर लगाया जाता है। हालांकि इसका काम कब तक शुरू होगा इसको लेकर अभी तक कोई गाइडलाइन या ग्रांट नहीं आई है।
अब केवल एक टीम ले रही सैंपल, 3 डॉक्टर पॉजिटिव
जिले में अब कोरोना सैंपल लेने वाले डॉक्टर व कर्मचारियों के संक्रमित होने से सैंपलिंग प्रभावित हो रही है। नागरिक अस्पताल में रोजाना 300 लोग सैंपल देने आ रहे हैं, ऐसे में स्टाफ की कमी होने से टीम को मुश्किलों का सामना करना पड़ रहा है।
हालात यह हैं कि अब यहां कर्मचारी साप्ताहिक अवकाश तक नहीं ले पा रहे हैं। मंगलवार को कोरोना मरीजों की देखरेख करने वाले 3 डॉक्टर भी पॉजिटिव हो गए। अब एक ही टीम दिन, दोपहर व रात को काम कर रही और मरीजों के लगातार कोरोना टेस्ट लेने में लगी हुई है।
जानिए... कितने कर्मी कर रहे सैंपल लेने का काम
कोरोना सैंपल लेने के लिए टीम में पहले 9 एलटी थे, लेकिन अब टीम में 5 ही रह गए है। 4 एलटी संक्रमित हो चुके हैं। 2 फार्मासिस्ट में से 1, 3 जीडीए में से 2 ही काम कर रहे हैं। वहीं 2 नर्स भी कोरोना संक्रमित हो गई। टीम में केवल एकमात्र फ्लू क्लीनिक इंचार्ज डॉ. शरद तुली ही बचे हैं जोकि सुबह से रात तक कोरोना सैंपल ले रहे हैं। अस्पताल में बने कोविड सेंटर के डॉ. महावीर, डॉ. कमल व डॉ. रवि कांता भी संक्रमित हो गए।
एक मोबाइल वैन से हो रही सैंपलिंग
नागरिक अस्पताल द्वारा दो मोबाइल वैन सैंपल लेने के लिए लगाई गई थी, लेकिन एक मोबाइल वैन के सभी कर्मचारी कोरोना से संक्रमित हो गए हैं। जिसके चलते सिर्फ एक ही मोबाइल वैन शहर के चौक चौराहों पर जाकर कोरोना मरीजों के टेस्ट लेने में लगी हुई हैं। इसी के चलते एक बार के लिए वीकली ऑफ बंद कर दिया है।
41 सेंटरों पर 1744 ने लगवाया टीका
मंगलवार को स्वास्थ्य विभाग ने जिले के 41 स्वास्थ्य केंद्रों पर टीकाकरण सेशन आयोजित किए। जिले में कुल 1744 लोगों ने कोरोना से बचाव का टीका लगवाया। टीका लगवाने वालों में 21 हेल्थ वर्कर्स, 13 फ्रंटलाइन वर्कर्स, 1007 लाभार्थी 18 प्लस, 479 लाभार्थी 45 प्लस वाले तथा 243 सीनियर सिटीजन शामिल हैं।
स्टाफ संक्रमित होने के कारण एक मोबाइल वैन बंद करनी पड़ी : तुली
कोरोना सैंपल लेने वाली टीम के कई कर्मचारी संक्रमित हैं। इसके चलते एक मोबाइल वैन भी बंद करनी पड़ी है। डॉक्टर भी संक्रमित मिले हैं। ऐसे में जो डॉक्टर व कर्मचारी बचे हैं, वह छुट्टी भी नहीं ले सकते। स्टाफ की कमी के चलते समस्या हो रही हैं।'' -डॉ. शरद तुली, इंचार्ज, फ्लू क्लीनिक।
कौन-कौन कर्मचारी संक्रमित इसकी रिपोर्ट मांगी : एसएमओ
फ्लू क्लीनिक इंचार्ज से कौन-कौन कर्मचारी कोरोना संक्रमित हैं। इस बारे में रिपोर्ट मांगी गई है। इसके बाद डॉक्टर से चर्चा कर जो बदलाव करना होगा, वो किया जाएगा। मरीजों को समस्या नहीं आने दी जाएगी।'' -डॉ. राजेश चौधरी, एसएमओ।
जिले में इन कोरोना संक्रमितों की हुई मौत
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn